Minen vruntliken grote tovoren geschreven. Wetet, leven erwerdigen vrundes, bormester unde rat to Revell, dat dusse breffviser Hermen Hermensone by my gewesen heft unde hefft vor my berichtet, wo dat eme arff angevallen sy myt jw in der stat an eyneme stenhuse na syner suster dode, also juwer erwerdicheyt wol eyn deell witlik is. So bidde ik jw, leven erwerdigen vrundes, dat gy wol don umme myner wrouwen willen unde umme mynes vordenstes willen unde weset dussem vorgescreven Hermen behulplik, so vele also he rechtes ane is, wente dar anders nene rechte arffnamen to syn, sunder he unde syn broder Olaff unde eyne suster, de de levendich sint. Item, leven erwerdigen vrundes, hefft dusse Hermen vor my berichtet, wo dat eme was eyne juncvrouwe gelavet in vortiden myt jw in der stad na juweme seden unde so wart eme de juncvrouwe entaghen; unde dar wart uppe gesettet hundert mrc., welker dat nicht holden wolde, alzo it dar tusschen en gespraken was, de solde deme andern hundert mrc. geven, alzo it jwer erwerdicheyt oc wol witlik is. Erwerdigen leven vrundes. So bidde ik jw, dat gi wol don unde weset eme beholplik tu dussen vorgescreven saken, so vele also he rechtes ane is. Nicht mer to dusser tiit, sunder sit Gode bevalen nw unde to ewigen tiden. Bedet to my alzo to juwen vrunde; wat jw leff is, dat do ik altiit gerne. Gescreven upe Rasaborch des donnerdages na unser leven vrouwen dage nativitatis, under min ingesegel. Pauell Karo. Adress: Den erwerdighen heren, bormestere unde rat der stat tho Revell, kame dusse breff mit werdicheyt.